Ramaphosa: Massiewe toetsveldtog vir koronavirus op pad | Maroela Media
Pres. Cyril Ramaphosa het Maandagaand die land toegespreek oor maatreëls wat tans toegepas word om die koronavirus-pandemie te beheer.
Dit volg ná die nasionale beheerraad Sondag vergader het om die doeltreffendheid van die algehele landwye afsondering, wat op 26 Maart 2020 om 23:59 in werking getree het, te bespreek.
Die president het bevestig 1 326 persone in Suid-Afrika het tot dusver positief getoets vir Covid-19 en drie persone het gesterf.
"Talle lande se gesondheidstelsels gaan tans gebuk onder die druk om die pandemie te beheer," het hy bygevoeg. "Dit is waarom ons die radikale besluit geneem het om algehele landwye afsondering vir 21 dae in te stel."
Volgens Ramaphosa het meeste Suid-Afrikaners positief reageer en hulle bly by die huis en kom die riglyne na. "Dankie aan elke Suid-Afrikaner wat op 'n gedissiplineerde manier optree. Ons is egter besorg oor diegene wat nog nie die erns van die siekte besef nie. Sekere mense dink die siekte raak hulle nie of dat dit slegs iets is waarvan hulle in koerante lees of op sosiale media sien. Die siekte is egter 'n werklikheid en hou 'n groot gevaar vir ons almal in. Dit raak jonk en oud, ryk en arm, swart en wit, mense in stede en mense op landelike gebiede. Laat ons nie die fout maak om te dink dit is iemand anders se probleem nie."
Ramaphosa het gesê die regering is ook bewus van talle Suid-Afrikaners wat oorsee gestrand is en graag wil huis toe kom. "Ons skenk aandag hieraan en sal bystand lewer waar dit vir ons moontlik is binne ons beperkte hulpbronne."
Die president het gesê die land betree ook 'n nuwe fase in die stryd teen die Covid-19-pandemie.
"In die volgende paar dae sal die regering 'n grootskaalse mediesebestuursprogram van stapel stuur. Ongeveer 10 000 veldwerkers sal huise in landelike dorpies, dorpe en stede besoek om inwoners te ondersoek vir Covid-19-simptome," het hy verduidelik.
Persone met simptome sal na plaaslike klinieke of mobiele klinieke verwys word vir verdere toetse.
Persone wat met die koronavirus besmet is maar geen of matige simptome het, sal tuis bly in isolasie of by 'n fasiliteit wat die regering verskaf het. Diegene met erge simptome sal na hospitale oorgeplaas word.
"Danksy mobiele tegnologie kan 'n omvattende spoorstelsel vinnig ontplooi word om diegene op te spoor wat in kontak was met persone wat positief getoets het vir die koronavirus en om die geografiese ligging van nuwe gevalle regstreeks te monitor. Dit is 'n verreikende veldtog, dit gaan intensief wees en is ongekend in die omvang daarvan."
Pres. Cyril Ramaphosa het gesê dié ernstige gesondheidsnoodtoestand vind plaas in 'n tyd waar ons ekonomie onder groot druk is. "Net toe ons met afsondering begin, het ons die nuus gehoor dat die kredietgraderingsagentskap Moody's Suid-Afrika afgegradeer het na rommelstatus. Dit sal egter nie enigsins ons reaksie op die koronavirus-pandemie laat afneem nie. Ons duur voort om die nodige gesondheid-, ekonomiese en maatskaplike ingrypings in te stel om die verspreiding van die virus te bekamp en die effek daarvan op ons mense te verlig."
Finansiële bydraes gelewer
Die president het bygevoeg talle ondernemings en individue het finansiële en ander bydraes gelewer tot die saak. Buiten die finansiële beloftes van verlede week het die Motsepe-stigting homself verbind tot 'n bedrag van R1 miljard en Naspers het homself verbind tot R1,5 miljard in reaksie op die koronavirus-pandemie.
"Ons sê ook baie dankie aan Jack Ma, die stigter van die Chinese maatskappy Alibaba, wat noodsaaklike mediese voorraad aan Suid-Afrika en ander lande in Afrika geskenk het."
Baie dankie ook aan ons verpleërs, dokters en ander gesondheidswerkers, maatskaplike werkers, staatsdienspersoneel op die voorste linie, vrywilligers en NRO's wat die stryd teen die siekte lei. Baie dankie aan die 18 000 sekuriteitspersoneel uit die SAPD, SANW, metropolisie en ander entiteite wat verantwoordelik is vir ons veiligheid, het hy bygevoeg.
Die president het ook die 58 miljoen Suid-Afrikaners bedank wat saamstaan om as 'n eenheid dié nasionale gesondheidsnoodtoestand te takel.
SA'ners uit Wuhan
Ramaphosa het gesê hy het Sondag ook die 114 Suid-Afrikaners besoek wat van Wuhan in China na Suid-Afrika teruggekeer het. "Hulle keer ná twee weke in kwarantyn in Polokwane terug huis toe. Hulle is 'n groep wonderlike Suid-Afrikaners, mans en vroue, van verskillende ouderdomme, rasse, en oorsprong. Vir maande lank was hulle in afsondering. Eers 51 dae in Wuhan en toe 14 dae in Polokwane. Nou is hulle 'n verdere 17 dae in afsondering by die huis."
Hy het bevestig hulle het almal negatief getoets vir Covid-19 en is almal gesond.
"Hulle is in 'n goeie luim en is baie dankbaar vir dit wat die land vir hulle gedoen het deur hulle veilig terug te bring huis toe. Sommige van hulle is studente, ander is onderwysers en sommige werk in China."
Cyril Ramaphosa sê dit is wonderlik dat die 114 Suid-Afrikaners wat vir maande lank in afsonderding was, waarvan 14 dae in kwarantyn, nie positief getoets is nie en almal gesond is. Ai en die baie retoriek tog wat hy toe gisteraand in sy TV boodskap gebruik het. Ons is saam met hom bly, en dan is ons ook baie bly dat daar der miljoene ander Suid-Afrikaners is wat by hul huise in staat van inperking is, gesond is en nie die virus opgedoen het nie. Ons harte gaan uit na die oues van dae, ons senior burgers én daardie gemeenskappe… Lees meer »
By my hek inkom? Vergeet dít.
Aan hoeveel siek mense gaan die ondersoekers blootgestel wees voordat hulle dalk by my aankom? Don't call me, I'll call you.
Dié voorspel net een ding: die huidige lockdown van 21 dae gaan verleng word. Agterna gaan net BEE- en regstellende aksie vriendelike besighede gehelp word. Wit besighede sal ten gronde gaan. Hierdie lockdown is beplan om radikale ekonomiese transformasie 'n kickstart te gee.
Ek vermoed daar word baie feite van ons weerhou. Die gevallesyfer is 'n voorbeeld. Dit is onmoontlik om die opwaartse kurwe skielik binne drie dae "plat te druk" nadat dit so dramaties gestyg het elke dag. Ek sal nie verbaas wees was die "regte" syfer teen more al oor 3000 is nie. Maar dis maar net wat ek dink…